Merungkai Kemisterian Tulisan Helikopter Di Kuil Firaun

Ingat lagi tak tulisan hieroglif milik tamadun Mesir Kuno ini, yang pernah menjadi berita sensasi disebabkan rupa tulisan tersebut seperti helikopter, kenderaan yang tidak pernah wujud pada fasa tamadun tersebut?

Tulisan tersebut digelar sebagai ‘Ukiran Abydos’ atau Abydis Carvings. Terdapat juga tulisan berupa kapal selam, kapal berupa belon, dan kapal berbentuk UFO yang menjadi isu hangat sehingga ramai peminat sejarah percaya bahawa tamadun Mesir Kuno telah mencipta kenderaan yang amat canggih dan tidak selari dengan teknologi ketika itu. Manakala bagi pentaksub teori Angkasawan Kuno, tulisan ini adalah bukti kukuh tentang kehadiran makhluk asing bertemu dengan orang Mesir Kuno.

Asal-Usul Abydos Carvings

Apakah asal-usul Abydos Carvings ini? Tulisan hieroglif ini ditemui di siling kuil milik firaun Seti I yang lokasinya berada di kota kuno bernama Abydos. Kota Abydis yang terletak di bahagian barat persisiran Sungai Nil ini ialah kawasan penempatan arkeologi yang terpenting.

Sebelum pembinaan kota Abydos. Lokasi tersebut ialah kawasan perkuburan besar atau necropolis untuk kerabat diraja pada abad pertama dan ke-2 Masihi. Kemudian necropolis tersebut menjadi lokasi penyembahan utama bagi penyembah dewa Osiris.

Kemudian, para firaun membangunkan Abydos menjadi kota yang penuh dengan kuil-kuil dewa Osiris. Masuk pemerintahan firaun Seti I iaitu firaun pada fasa dinasti yang ke-19 (1290-1279 SM), Abydos dicantikkan dan dinaiktaraf menjadi kota terpenting.

Yang uniknya tentang kota Abydos ini ialah terdapat kuil milik Seti I di mana baginda bersama puteranya bernama Ramses II mencatatkan ‘Senarai Raja Abydos’ iaitu salasilah keluarga Seti I seramai 76 nenek moyang, termasuklah raja Menes iaitu raja pertama Abydos. Di bahagian belakang kuil Seti I, terdapat struktur megalitik atau batuan besar bernama Osireion. Fungsi sebenar struktur yang ditemui pada tahun 1900 masih misteri.

Mengkaji Abydos Carvings

Berbalik kepada Abydos Carvings, sebenarnya ukiran yang menyerupai kenderaan pada abad ke-20 Masihi ini ialah kesalahan menafsir membaca tulisa hieroglif sehingga mewujudkan kajian pseudo-saintifik, padahal terang-terang kenderaan ini tidak wujud dalam fasa tamadun Mesir Kuno mengikut rekod-rekod terpenting.

Mengikut pandangan pentaksub teori Angkasawan Kuno, tulisan hieroglif ini adalah bukti di mana makhluk asing pernah bertemu dengan masyarakat Mesir Kuno, malah memberikan ilmu pembinaan kepada mereka sehingga mampu membina monumen begitu besar seperti piramid. Bagi ahli kaji sejarah Mesir atau Egyptology, teori yang dikemukakan para pentaksub ini harus mempunyai kewajarannya dari sekadar membuat kisah dongeng hanya melalui pemerhatian saja. Kajian lebih lanjut harus dititikberatkan bagi merungkai misteri Abydos Carvings ini.

Apabila pengkaji menyelidik kesemua tulisan hieroglif yang hadir, terdapat kesan ukiran dahulu yang bertindih dengan ukiran terkini. Daeri kesan ini, pengkaji mengandaikan bahawa pengukir telah membaharui tulisan hieroglif di dinding dan siling yang sama setiap tahun. Proses pembaharuan ukiran hieroglif ini dinamakan sebagai ‘palimpsest’. Proses ini biasanya dilakukan ketika perlantikan firaun baru. Selepas perlantikan, pengukir akan memulakan kerja pembaharuan ke atas tulisan lama yang mengisahkan tentang fiaun terdahulu.

Jika memakai teori ‘palimpsest’ ini, Abydos Carvings ialah contoh yang sesuai. Tulisan itu sebenarnya gabungan nama firaun Seti I dan Ramses II, di mana ukiran asal iaitu nama Seti I diukir semula dengan gantikan kepada nama Ramses II. Di tambah dengan proses hakisan tanah ke atas ukiran tersebut, tidak mustahil kita melihat rupa yang begitu aneh yang tidak pernah wujud di fasa Mesir Kuno.

Maka, misteri Abydos Carvings telah selesai. Namun adakah para pentaksub teori Angkasawan Kuno dan pseudo-santifik menerima teori ‘palimpsest’? Malangnya mereka masih percaya kehadiran makhluk asing berhubung dengan manusia dan percaya apa yang orang Mesir Kuno ciptakan ialah pinjaman ilmu dari makhluk asing yang masyarakat anggap sebagai dewa.

Selagi para pentaksud ini tidak mengemukakan sebarang artifak yang membenarkan teori makhluk asing mereka, selagi itulah mereka hanya bercerita dongeng tanpa melakukan kajian lanjut.

RUJUKAN:

Bogaard, Celicia. 7 May 2022. Helicopter Hieroglyphs? Debunking the “Mystery” of the Abydos Carvings. Ancient Origins


Umat Nabi Lut Dari Perspektif Kristian Dan Yahudi

Kita semua sedia maklum dengan kisah perjuangan Nabi Lut a.s dan usaha dakwah baginda di kota Sadum. Selain berusaha menyebarkan akidah tauhid dalam kalangan penduduk, baginda diutus Allah s.w.t atas sebab memperbetulkan kecenderungan seksual pelik masyarakat Sadum ketika itu. Walaupun sudah dinasihati untuk kembali ke pangkal jalan, nyata dakwah Nabi Lut kepada kaumnya ibarat mencurah air ke daun keladi. Dan selebihnya seperti kita sedia maklum, baginda bersama kelompok orang beriman meninggalkan Sadum dengan kota berkenaan dan penghuninya musnah diterbalikkan oleh malaikat Jibril. Justeru, apa pula persepsi agama Kristian terhadap Sadum dan kisah Nabi Lut ini?

Para cendekiawan Kristian hari ini masih berbalah tentang sebab mengapa Tuhan menterbalikkan dua kota yang disebut dalam Book of Genesis iaitu Sodom dan Gomorrah. Sehinggakan pada satu ketika, sesetengah pihak menyimpulkan kemusnahan dua kota berkenaan langsung tiada kena-mengena dengan isu lesbian, gay, biseksual dan transeksual (LGBT). Justeru, ini menimbulkan persoalan kepada para cendekiawan Kristian terutama yang beraliran konservatif; mengapa Tuhan memusnahkan dua bandar berkenaan? Adakah ia ada kena-mengena dengan isu LGBT dan apa dosa yang menyebabkan dua kota berkenaan musnah dilanda bala Tuhan?

Untuk mengetahui bagaimana, kita perlu lihat kepada peristiwa kemusnahan Sadum itu sendiri. Seperti kita sedia maklum, sebelum kota berkenaan dimusnahkan, Allah menghantar dua malaikat ke Sadum dalam bentuk lelaki yang tampan. Kedua-duanya menjadi tetamu Nabi Lut a.s tetapi berita ketampanan dua tetamu baginda itu diketahui penduduk yang dibocorkan oleh isteri baginda. Ini menyebabkan mereka berkumpul di rumah baginda dan mendesak Nabi Lut menyerahkan kedua-dua tamu berkenaan kepada mereka. Walaupun sudah dinasihati dan dihalang tetapi mereka tetap berkeras mahukan kedua-dua tamu baginda. Tatkala itu, dua tamu baginda mendedahkan diri mereka sebagai malaikat dan menasihatkan baginda, keluarga dan orang beriman meninggalkan Sadum kerana tidak lama lagi, ia akan dilanda azab Allah s.w.t. Kisah ini yang direkodkan dalam ayat 77-81, Surah Hud turut direkodkan dalam Book of Genesis, babak 19, ayat 4-13.

Menurut sejarawan dari Universiti Yale, John Boswell, beliau berpandangan ada empat sebab yang membawa kepada kemusnahan Sadum dan Gomorrah. Pertama, orang-orang Sodom dimusnahkan kerana kejahatan mereka yang menyebabkan Tuhan mengutuskan malaikat untuk melihat kota berkenaan. Kedua, kota Sadum musnah gara-gara tindakan penduduknya yang mahu meliwat dan merogol dua tetamu Nabi Lut. Ketiga, kota itu musnah kerana kaum Adam Sadum cuba mengadakan hubungan seksual dengan kedua-dua tamu baginda. Akhir sekali, bandar tersebut musnah kerana layanan zalim yang diterima para malaikat yang diutuskan oleh Tuhan.

Boswell berpandangan sebab kedua itu merupakan penjelasan paling munasabah tetapi tidak dihiraukan oleh cendekiawan dan ahli teologi Kristian. Sementara sebab keempat pula dilihat konsisten dengan teori semasa ahli teologi Kristian. Sejak tahun 1955, kelompok ini berpandangan kota Sadum musnah bukan kerana LGBT tetapi atas tindakan kaum Nabi Lut menzalimi tetamu atau orang asing. Pandangan tersebut turut disokong oleh ahli teologi Inggeris, Derrick Sherwin Bailey yang mengatakan penduduk Sadum mahu menyoalsiasat dua tamu baginda untuk memastikan mereka bukan perisik. Kesalahan rogol beramai-ramai ada disebut tetapi tidak berkenaan LGBT.

Dalam erti kata lain, penduduk Sadum sebenarnya berlaku zalim kepada tetamu baginda. Tetapi bagi penulis dan pengkaji agama Kristian, Greg Koukl, hujah Boswell dan Sherwin Bailey dianggap tidak munasabah sama sekali. Alasannya, jika penduduk Sadum ingin mengetahui niat sebenar dua tamu baginda itu, maka ia sepatutnya merujuk kepada soal siasat dan bukan cubaan rogol/liwat. Jika berlaku sebaliknya seperti dinyatakan pandangan tradisional Kristian dan agama Islam, maka penjelasan tentang soal siasat itu patut dibakulsampahkan.

Ini mendorong Koukl menanya soalan yang dianggap amat sensitif oleh kelompok dan penyokong gerakan LGBT: mengapa Tuhan memusnahkan kota Sadum? Kebanyakan petunjuk datang bukan saja dari Book of Genesis tetapi juga dari Book of Prophets, Book of Peter dan Book of Jude. Pertama sekali, penduduk Sadum diazab Tuhan kerana melakukan dosa besar berdasarkan Book of Genesis, babak 18, ayat 20. Selain itu, azab yang melanda kota itu dijadikan sebagai pengajaran kepada Abraham (Nabi Ibrahim a.s) dan orang lain selepasnya bahawa kejahatan sebegini akan dihukum. Ini berdasarkan ayat 6, babak 2, Book of Peter, “Tuhan mengutuk dan memusnahkan kota-kota sebagai amaran kepada sesiapa yang hidup tidak berlandaskan hukum Tuhan.”

Book of Peter dan Book of Jude turut menyebut berlakunya kerosakan moral yang teruk dalam kalangan penduduk Sadum dan kecenderungan mereka mengejar daging pelik (kecenderungan seksual songsang). Book of Genesis turut menyatakan 27 rujukan yang menyebut sikap dan tindakan penduduk Sadum yang tidak bermoral, zalim dan melanggar hukum manusiawi itu sendiri. Dengan menggabungkan semua ini, nyatalah bala yang Tuhan turunkan ke atas kaum Sadum berpunca daripada tindakan mereka yang jahat, zalim dan melanggar hukum manusiawi yang disaksikan oleh Nabi Lut a.s dan orang beriman saban hari. Dan itu yang membawa kepada kemusnahan kaum baginda yang dinyatakan bukan sekali tetapi sembilan kali dalam Al-Quran.

Dan ini juga mendorong Koukl membuat satu kesimpulan, Sadum musnah bukan kerana berlaku zalim kepada tetamu Nabi Lut tetapi kerana kecenderungan seksual pelik masyarakat itu. Book of Genesis menyatakan masyarakat ketika itu memang mengamalkan homoseksual tanpa mengira muda atau tua dan ianya berleluasa dalam kalangan masyarakat sehinggakan mengabaikan kaum Hawa ketika itu. Dan selepas mereka dibutakan Tuhan tatkala cuba mendapatkan tamu baginda, mereka masih mahukan kedua-duanya untuk memenuhi keinginan songsang mereka. Homoseksual ternyata memenuhi kriteria kitab-kitab Kristian dan ia juga menggambarkan kekejaman dan kezaliman Sadum yang tidak mampu disaksikan lagi oleh Nabi Lut dan para pengikut baginda, sekaligus membawa kepada kemusnahan dua bandar berkenaan.

Kitab-kitab Yahudi turut menyelar perlakuan homoseksual. Book of Leviticus misalnya dalam babak 18, ayat 22 menyelar tindakan seorang lelaki tidur dengan seorang lelaki dan seorang wanita tidur dengan seorang wanita. Perlakuan berkenaan juga dilabel sebagai keji atau toebah dalam Bahasa Ibrani. Dalam buku yang sama juga, kesalahan homoseksual dianggap keji dan para pelakunya harus dikenakan hukuman mati. Ada yang menyatakan frasa-frasa sebegini sebagai kolot dan ketinggalan zaman serta orang-orang sebegini harus dijulang sebagai wira dalam komuniti.

Hakikatnya, ia satu kenyataan yang bersifat munafik kerana hanya mahu mengikut apa yang dirasakan sesuai dengan kehendak nafsunya dan menolak apa yang bertentangan dengan kemahuan dirinya. Jika diletakkan kesalahan homoseksual mengikut keseriusan dosa, ia dianggap satu dosa besar dan sebaris dengan zina, mengorbankan kanak-kanak dan mengadakan hubungan seksual dengan haiwan. Malah, ayat-ayat dinyatakan ini bukan saja ditujukan kepada para rahib tetapi kepada semua anak Bani Israel. Selain dilarang dari melakukan empat dosa ini, mereka juga dilarang mengamalkan pemujaan roh dan sumbang mahram.

Justeru sebagai penutup, ingin saya nyatakan di sini bahawasanya homoseksual atau terma sekarang, LGBT ialah satu dosa besar tanpa mengira sesiapa yang mempraktikkannya. Tanpa mengira budaya atau agama seperti yang dinyatakan dalam beberapa artikel The Patriot, ia satu kesalahan yang patut ditolak sekeras-kerasnya bukan saja pada zaman dahulu dan sekarang tetapi sepanjang zaman. Andai ia dianggap jijik di sisi Tuhan hingga membawa kepada kemusnahan Sadum, maka mengapa masih tega memperjuangkannya? Atau memang tidak sabar menanti azab Tuhan kerana apa yang diperjuangkan itu bersifat hak asasi. Ironi kerana pengamal dan penyokong gerakan sebegini sebenarnya menafikan hak kelompok majoriti yang mahu aman dari gangguan nafsu songsang ini.

SUMBER

Koukl, Greg. (2013). StandtoReason.org. What Was the Sin of Sodom and Gomorrah? https://www.str.org/articles/what-was-the-sin-of-sodom-and-gomorrah#.W2_urBFR21s


Manusia Prasejarah Telah Memburu Sejak 2 Juta Tahun Lalu

Tahukah anda bahawa aktiviti pemburuan sudah dimulakan oleh manusia prasejarah sejak dua juta tahun yang lalu?

Sekumpulan saintis di Amerika Syarikat menemui bukti bahawa pemburu purba sudah pergi memburu untuk dapatkan daging haiwan tanpa mengambil sedikit pun dari sisa-sisa yang ditinggalkan haiwan pemangsa lain seperti singa.

Tulang-tulang haiwan dari tapak arkeologi Kanjera South ini dipercayai berusia 2 juta tahun.

tapak berhampiran Tasik Victoria di barat Kenya, Afrika ini dikaji oleh pasukan penyelidik yang diketuai penyelidik-penyelidik dari Universiti San Diego.

Makalah baharu yang diterbitkan dalam jurnal Quaternary Science Reviews membentangkan penemuan tulang rusa dan tulang seladang yang telah dipotong dengan alatan buatan manusia.

Kertas kajian mereka menyediakan banyak bukti dan menjadi petunjuk kukuh bagi pemburu ‘hominin’ tersebut.

2022, Tahun Peralihan Pengetahuan

Hasil kajian pasukan dari University of San Diego nampaknya berjaya memusnahkan keraguan yang selama ini terbelenggu dengan hipotesis lama yang boleh dipertikaikan kebenarannya, dengan mengatakan 2 juta tahun lalu manusia prasejarah hanya ‘meragut’ sisa-sisa bangkai haiwan daripada haiwan lain adalah dakwaan yang salah dan berjaya dipatahkan dengan penemuan baharu.

Berbeza dengan idea sebelum ini yang mendakwa manusia purba bergantung pada haiwan pemangsa untuk mendapatkan sisa tulang, daging bangkai yang ditinggalkan oleh ‘kucing besar’(singa).

Naluri kelangsungan hidup manusia adalah fitrah semula jadi yang dikurnia tuhan tanpa perlu bergantung pada hasil usaha makhluk lain, hal ini dapat dibuktikan melalui kajian baharu yang menemui kesan penyembelihan pada binatang Gazel(seperti Rusa) dan pada tulang Seladang yang ditinggalkan oleh pemburu purba.

Walaupun begitu, ada di antara Ahli arkeologi meragui cadangan baharu yang dibentangkan, dan masih berpendirian dengan idea lama bahawa kesan atau luka pada haiwan mangsa disebabkan oleh gigitan pemangsa dan bukan oleh perbuatan manusia.

Namun kesalahan tersebut amat jelas sekali kerana tanda potong yang ditemui pada tulang hanya boleh dibuat oleh alatan manusia.

Menyelesaikan Hujah Lapuk

Profesor Jennifer Parkinson penyelidik utama dan ahli Zooarkeologi dari Universiti San Diego, menulis dalam kertas kajian baru bahawa peningkatan penggunaan daging adalah salah satu perubahan penyesuaian utama dalam evolusi diet manusia hominin.

Kajian itu melihat tulang rusa dan seladang yang biasa hidup di kawasan berumput terbuka sekitar 2 juta tahun lalu mempunyai tanda sembelih kecil.

Sehingga kini ia sentiasa dipertikaikan sama ada tanda ini dibuat oleh pemburu prasejarah atau kesan dari gigitan dan cakaran haiwan pemangsa.

Menganalisis Kesan Mikro Data Berusia 2 Juta Tahun

Penemuan mereka mencadangkan 2 juta tahun dahulu manusia purba telah pergi memburu dan menyembelih haiwan itu sendiri.

Profesor Parkinson memberitahu New Scientist bahawa manusia prasejarah tidak memakan sisa buruan haiwan karnivor, dan bukti lain terdapat pada tanda-tanda penyembelihan, sama ada ia di bahagian tulang atau leher.

Walaupun jawapan tadi telah terjawab berdasarkan bukti-bukti kajian yang ada di rantau Afrika sejak 2 juta tahun yang lalu, namun masih belum jelas manusia spesis apakah yang menjalankan aktiviti tersebut.

Berdasarkan kenyataan Dr Parker, mereka menemui ribuan alatan daripada batu di Kanjera South, tetapi tidak ada satu tulang pemburu purba dari spesis Hominin itu sendiri pernah dikenal pasti di tapak itu. Para penyelidik mengesyaki Homo Habilis sebagai calon utama dalam subjek ini kerana tulang dan tengkorak mereka dijumpai di tapak berhampiran.

Sekarang kita tahu manusia prasejarah aktif memburu sekitar 2 juta tahun lalu, menyebabkan peningkatan pesat saiz otak dan badan dapat diperhatikan berdasarkan rekod fosil yang ditemui dalam satu-satu tempoh.


Penderitaan Angkara Kapitalis Yang Meledakkan Gerakan Skinhead

Kasut but braces berambut pendek

Apa yang dikatakan kami tak peduli

Wujudnya kami untuk kekal abadi

Siapa berani padah yang menanti

Skinhead merupakan satu subculture terkenal yang berasal daripada England. Bermula dari situ subculture ini menjangkiti seluruh dunia dan Malaysia juga tidak terkecuali. Apa yang paling menarik sekali adalah lagu-lagu daripada subculture skinhead banyak memperjuangkan kelas pekerja dan memaki hamun kapitalis.

Persoalannya macam subculture skinhead ni boleh wujud dan betul ke mereka memperjuang nasib pekerja?

Kita kembali semula kepada era pasca perang dunia kedua. Ketika itu Kuasa Bersekutu dan Britain adalah pemenang dalam perang dunia kedua menewaskan pakatan paksi. Kemenangan tersebut hanya membawa untuk seketika sahaja. Sebab Britain perlu menanggung kerugian yang sangat tinggi angkara perang.

Ye lah banyak infrastruktur telah rosak termasuk stadium syaitan merah. Nak bina kembali bandar kepada asal memang kena banyak pakai duit. Nak tak nak, Britain kena bertahan dengan apa yang ada sebelum ekonomi mereka kembali stabil. Bagi memastikan wang kerajaan cukup untuk, British telah laksanakan dasar penjimatan.

Apa yang British buat adalah melaksanakan catuan terhadap semua benda. Bayangkan je lah makanan asas macam gula, daging, ayam dan telur pun kena catu. Kalau setakat makanan macam coklat ataupun sirap kena catu kira okay lagi sebab masih boleh hidup. Ini tidak, dengan sabun pun kena catu. Habis kempunan lah orang Britain.

Masalah ini telah membawa kepada bibit-bibit awal kebangkitan kelas pekerja. Sebab mereka menjadi golongan paling terkesan di Britain apabila berlaku masa kemelesetan ekonomi. Walau bagaimanapun menjelang awal 1950an, ekonomi Britain memulih dan terus boom. Semua ini bermula daripada tindakan Britain yang menggalakkan produk tempatan di eksport keluar negara. Secara tak langsung banyak duit masuk ke dalam Britain.

Pada dekad itu, rakyat Britain menikmati sesuatu yang tidak pernah terjangkau di benak fikiran mereka. Kenaikan gaji dan mengurangkan masa kerja membuatkan ekonomi terus berkembang kerana rakyat menjadi sangat gila untuk berbelanja. Ditambah lagi Britain juga mengurangkan cukai pendapatan. Bab kurang dan tak bayar cukai ni memang rakyat suka.

Disebabkan ini semua, rakyat Britain tidak pernah berasa bimbang untuk tukar pekerjaan. Malah pihak majikan pun kalau boleh mahu berikan tawaran yang tinggi bagi mendapatkan pekerjaan terbaik.

Ku sangkakan panas sampai ke petang, rupanya gerimis mengundang. Kemakmuran yang dinikmati oleh Britain tampak seperti mahu tamat pada penghujung era 1960 an. Kenaikan kadar inflasi pada tahap sangat tinggi telah melanda Britain. Secara tak langsung harga semua benda dekat Britain meningkat. Deme semua cuba selesaikan masalah ini dengan menaikan gaji.

Mula-mula seronoklah sebab tangga gaji yang bersesuaian akan memboleh rakyat Britain meningkatkan kuasa beli. Sayangnya itu semua tak berlaku sebab harga baru turut meningkat. Cadangan menaikkan gaji ketika ekonomi tidak berkembang memang sangat mengarut.

Situasi itu membuatkan buruh arang batu mogok dan tak mahu bekerja. Sia-sia je kerja punya penat tapi dapat gaji kecik. Nak beli chicken grill tepi jalan pun tak lepas. Terpaksalah Britain mengamalkan kembali dasar penjimatan. Britain telah menyeru syarikat stesen televisyen menamatkan siaran lebih awal dan rakyat perlu berjimat.

Bermula dari sini budaya skinhead bangkit setelah anak muda dari kelas pekerja merasakan Britain bertindak tidak adil dengan mereka. Katanya Britain lebih mementingkan orang kaya berbanding rakyat miskin yang kebanyakan merupakan kelas pekerja. Tapi Britain bukan tidak langsung membantu tapi macam pelik sikit.

Sebab wujud jurang yang sangat besar antara elit, pertengahan dan kelas pekerja. Nak senang faham macam T20, M40 dan B40 sangat berbeza dekat Britain. Kebanyakan golongan elit dan pertengahan ni tinggal dekat bandar. Manakala kelas pekerja tinggal PPR yang disediakan oleh Britain. Memang wujud rasa keterasingan diantara ketiga-tiga golongan sebab kurang bergaul.

Ditambah lagi kelas pekerja anggap elit dan pertengahan banyak rampas hak mereka. Apa yang kelas pekerja boleh buat hanyalah bergembira dengan buat muzik secara diy. Maka budaya serta muzik skinhead mula bangkit untuk menzahirkan rasa ketidakpuashatian rakyat kepada pemerintah.

Selepas 10 tahun skinhead bermula di England, budaya ini mula menjangkiti seluruh dunia untuk memperjuangkan kelas pekerja.

RUJUKAN

Anglis, J. (2021, Oktober 4). How skinheads transformed from an inclusive youth mvement into a racist hate group. All That Is Interesting. Dipetik daripada https://allthatsinteresting.com/skinheads-history

Eduqas. (n.d). Austerity, affluence and discontent, 1951-1979: Part 2. Dipetik daripada http://resource.download.wjec.co.uk.s3.amazonaws.com/vtc/2016-17/16-17_2-43/part2-never-had-it-so-good.pdf

Eduqas. (n.d). Austerity, affluence and discontent, 1951-1979: Part 5. Dipetik daripada https://resource.download.wjec.co.uk/vtc/2016-17/16-17_2-43/part5-changing-attitudes.pdf

Howard, H. (2022, November 18). Have we really never had it so BAD? 2022 is the year of soaring inflation, bills through the roof and rising interest rates but past decades saw the three-day week, inflation at 25% and four million out of work. Mail Online. https://www.dailymail.co.uk/news/article-11443067/How-Britain-struggled-post-war-austerity-1970s-three-day-week-early-80s-unemployment.html


Yahudi Itu Sejenis Kuihkah?

Semalam saya cerita pasal Jerusalem Jubilee. Ada seorang pengkomen marah saya:

“Apasal guna sumber Yahudi? Tak ada sumber dari orang Islam kah?”

Masalahnya, buku yang saya rujuk tu ditulis oleh Stephen Spector (berketurunan Dutch-American), Clifford Kiracofe (Dutch-American juga) dan Victoria Clark (berketurunan Inggeris Britain). Tang mana Yahudi saya pun tak tau.

Sebab ramai di kalangan kita anggap Yahudi tu sejenis kuih. Semua nak diyahudikan tapi tak kenal Yahudi, macam mana tu?

Nanti dalam perang akhir zaman Muslim akan berpakat dengan Rum melawan Dajjal dan Yahudi. Kalau main tembak semua orang putih tu Yahudi, silap-silap “friendly fire” dekat Rum nanti.

Fenomena ini lebih kurang seperti gelaran “Ferringhi”. Dulu orang Arab dan Parsi panggil semua orang putih sebagai Al-Firanji atau Ferringhi, merujuk kepada orang Frank yang berperang dengan tentera Islam di Hispania. Sampai orang Portugis pun dipanggil Ferringhi (tu yang datangnya nama Batu Ferringhi).

OK, so siapa itu Yahudi?

Pertama, lihat pada nama mereka. Selalunya kalau nama keluarga Cohen, Kaplan, Lewin, Kagan ni mesti Yahudi. Ini nama Yahudi yang tulen. Kalau nama ada “-stein” dan “-berg” pun Yahudi. Contoh seperti Epstein, Bernstein, Goldstein, Einstein, Goldberg, Rosenberg, Walburg. Cuma mereka ni Yahudi Ashkenazi (Ashkenazi Jew) yang berasal dari Jerman. Yang berasal dari Poland pula namanya ada “ski”: Polanski, Malinowski. Wozniak pun nama keluarga Yahudi Poland.

Disebabkan Hitler bantai Yahudi di Jerman dan Poland, mereka melarikan diri ke USA. Jadi di USA ada segala macam nama ini: Steve Wozniak, Roman Polanski, Steven Spielberg. Ni semua Yahudi.

Kat Israel lagi banyak ragam nama. Sebab bukan Ashkenazi saja, ada juga Sephardi (yang berasal dari kawasan Mediterranean) dan Mizrahi (yang berasal dari kawasan Arab). Tak larat lah nak sebut semua.

Kedua, lihat pada wajah mereka. Rupa fizikal Yahudi ni lebih kurang saja macam Jared Kushner dan Gal Gadot. Cuba bandingkan dengan rupa Albert Einstein, Mark Zuckerberg dan Hannah Arendt. Sama kan?

Tapi jangan terkejut kalau terlihat Yahudi berambut perang. Sebab susur galur Yahudi ni ikut sebelah ibu. Kalau mak kahwin dengan orang Scandinavia maka lahirlah Yahudi berambut perang dan bermata biru.

Dari mana asalnya Yahudi?

Semua penganut agama Judaism dikira Yahudi, tapi bukan semua Yahudi menganut Judaism. Sebab Yahudi pun ada yang sekular. Yahudi dikira berdasarkan pertalian darah.

Yahudi berasal dari keturunan Judah, Benjamin dan Levi, 3 suku daripada 12 suku Bani Israel (Israelites). Bani Israel itu keturunan Nabi Yakub (atau Jacob dalam Bible). Nabi Yakub mempunyai 12 anak, dari 12 anak ini terbentuklah 12 suku Bani Israel (yang lebih tepat, 11 anak + 2 cucu).

Nabi Yakub ialah anak kepada Nabi Ishak (Isaac), Nabi Ishak anak kepada Nabi Ibrahim (Abraham). Anak Nabi Ibrahim seorang lagi, Nabi Ismail (Ishmael) ialah bapa orang Arab. Jadi terdapat banyak persamaan antara Bani Israel dan orang Arab. Kedua-dua digolongkan sebagai orang “Semitik”. Dalam bahasa orang Yahudi (Bahasa Hebrew), hari disebut sebagai “yom” (“yawm” dalam Arab), tuhan disebut “elohim” (“ilah” dalam Arab) dan salam pun berbunyi “shalom aleichem”.

Bani Israel melarikan diri dari Firaun dan mendirikan kerajaan di Canaan (Palestin hari ini). Nabi Daud dan Nabi Sulaiman adalah raja kepada Bani Israel. Selepas Nabi Sulaiman wafat, Kerajaan Bani Israel pecah kepada dua: yang sebelah utara (Kingdom of Israel) merangkumi 10 suku, yang sebelah selatan (Kingdom of Judah) terdiri daripada suku Judah, Benjamin dan Levi. Nabi Ilyias dan Ilyasa hidup semasa zaman perpecahan ini.

Pada tahun 722 Sebelum Masihi, Kingdom of Israel ditakluk oleh Assyria. Sejarah pasal 10 suku itu terputus, maka jadilah “10 Lost Tribes of Israel”. Tapi wujud golongan yang mendakwa diri sebagai keturunan suku Lost Tribes seperti Samaritans.

Tahun 587 Sebelum Masihi, giliran Kingdom of Judah pula ditawan oleh Babylon. Penduduk Judah, Benjamin dan Levi dibuang ke Babylon. Tapi pada tahun 539 Sebelum Masihi, Raja Parsi, Cyrus membebaskan kesemua penduduk Judah, Benjamin dan Levi kembali ke Canaan.

Pada zaman pemerintahan Rom, Canaan dinamakan sebagai Judea. Maka penduduk Judea (suku Judah, Benjamin dan Levi) dirujuk sebagai Yahudi. Tak kira Jew (Inggeris), Jude (Jerman), Jood (Belanda) atau Yahudi (Arab), kata dasarnya ialah “Yehudi” yang terbit daripada Judea (“Yehuda”).

Nabi Zakariyya (Zechariah), Yahya (John) dan Isa (Jesus) ialah penduduk Judea. Nabi Zakariyya dan Nabi Yahya dari keturunan Levi, hanya Nabi Isa sahaja dari Judah.

Sebab itu orang Kristian mengangkat Nabi Isa sebagai Al-Masih (Messiah) kerana Al-Masih dalam Taurat (Torah) adalah dari susur galur Judah. “The Lion of Judah” itu salah satu gelaran Nabi Isa. Mengikut naratif Kristian, rabbi Judaism tak mengaku Nabi Isa malah bersubahat dengan Rom untuk menghukum mati Nabi Isa.

Pada tahun 70 Masihi, orang Yahudi memberontak terhadap pemerintahan Rom. Tentera Rom meratakan Jerusalem. Orang Yahudi bertebaran ke seluruh dunia, sampai ke China pun ada jejak “Kaifeng Jews”. Ada orang Turkik penganut Judaism yang dikenali sebagai “Khazar Jews”.

Jadi, apabila ada orang kata “semua nabi sebelum Rasulullah Muhammad adalah Yahudi”, saya gelak je lah. Yang boleh dikira sebagai Yahudi hanya Nabi Zakariyya, Nabi Yahya dan Nabi Isa saja.

Hebat betul Yahudi, ramai orang benci mereka, tapi pada masa yang sama tidak kenali mereka.

(Kalau tiba-tiba post ini hilang maksudnya Mark Zuckerberg tau baca Bahasa Melayu lah)

#goyim
#kosher


Eropah Selepas Kejatuhan Empayar Rom

Serangan berterusan ke atas Rom Barat sejak kejatuhannya pada tahun 410, terus-menerus menjadikan Eropah Barat berada dalam keadaan buruk berkurun-kurun lamanya. Kejatuhan kerajaan pusat, telah memunculkan kerajaan-kerajaan feudal di sekitar Eropah yang selalunya kerajaan-kerajaan tersebut adalah berbangsa penakluk iaitu Jerman daripada pelbagai suku seperti Visigoth, Lombard dan Franks. Hasil integrasi dan asimilasi dengan kepelbagaian budaya terutamanya budaya tempatan Rom dan kaum barbarik, telah melahirkan suku-suku bangsa yang baru.

Kemajuan ekonomi yang sebenar adalah kemajuan yang menyeluruh pada setiap peringkat sosial masyarakat. Bukan saja golongan elit dapat hidup senang, tetapi rakyat yang paling ‘miskin’ pun berkecukupan. Sistem feudal yang muncul pada Zaman Pertengahan di Eropah hanyalah menguntungkan golongan elit sahaja, terutamanya golongan raja-raja. Paling teruk, golongan bawahan hidup susah dan terbeban. Kemunculan sistem feudal, bermaksud terhapusnya ekonomi berpusat. Maka, ekonomi Eropah pada masa itu tidak mempunyai kesatuan ekonomi dan pasarannya kacau bilau.

Tambahan lagi, keadaan Eropah pada masa itu yang huru hara dengan pelbagai peperangan antara kerajaan feudal serta kadar jenayah yang tinggi telah memaksa golongan bawahan mencari perlindungan dengan mana-mana raja feudal. Lantas, itu pun terpaksa membebankan ekonomi mereka sendiri.

Sistem feudal mempunyai tiga kelas masyarakat, bermula dari raja hinggalah golongan petani. Setiap kelas mempunyai peranan masing-masing dan saling bergantung antara satu sama lain. Feudalism bukanlah seperti sistem kelas elit boleh sewenang-wenangnya mengatur keadaan, tetapi hubungan mutual dan kebergantungan yang menjadi dasar feudalism itu sendiri. Raja memerlukan kesetiaan golongan bangsawan dan Gereja, sebagai pulangan, bangsawan dan Gereja akan dikurniakan habuan berbentuk emas ataupun tanah, selalunya tanah. Zaman Gelap di Eropah, Gereja merupakan institusi yang paling cepat berkembang kekuasaanya. Selain mempunyai sokongan golongan elit, golongan rakyat juga menjadikan Gereja sebagai tumpuan dalam masalah sosial mereka. Kelas bangsawan pula memerlukan kesatria ataupun tentera untuk melindungi tanah mereka. Sebagai pulangan, mereka akan menerima ganjaran berbentuk emas ataupun tanah. Para petani dan orang awam akan bekerja untuk bangsawan dalam sektor pertanian dan memajukan tanah sebagai pulangan melindungi mereka daripada jenayah dan ancaman luar.

Para petani merupakan kelompok yang bekerja dalam menggerakkan sistem ekonomi dan sosial serta merupakan kelompok yang terbesar dalam masyarakat Eropah. Tidak semua para petani berstatus hamba, kebanyakkannya adalah berstatus semi-hamba yang dipanggil serf dan bekerja di tanah bangsawan yang mereka duduki sebagai pulangan memberikan perlindungan dan tempat tinggal kepada mereka. Terdapat golongan petani yang bebas dan tidak terikat dengan sebarang kontrak. Walau bagaimanapun, kedua-duanya tidak mempunyai banyak hak. Tanpa kebenaran tuan tanah (bangsawan), mereka tidak boleh berburu di hutan, tidak boleh menukar lokasi pekerjaan, ataupun mengahwinkan anak perempuan mereka.

Menurut John M. Riddle (2008), bagaimana kebebasan dan bagaimana perhambaan yang dialami oleh serf bergantung pada penafsirannya. Perbezaan dibuat antara petani bebas dan petani yang tidak bebas. Secara umumnya, kami gunakan serf merujuk pada tidak bebas, dan villein merujuk pada petani bebas sejak lahir, tetapi mempunyai kewajipan bekerja. Melihat pada kajian ke atas tanggungjawab antara dua kelompok ini, didapati terdapat perbezaan yang samar. Secara umumnya, petani bebas mempunyai tanggungjawab ketenteraan, sebaliknya pada petani tidak bebas. Obligasi antara petani bebas dan tidak bebas saling berkaitan dan perkahwinan antara mereka boleh berlaku. Pada era Carolingian, lelaki tidak bebas mengahwini perempuan bebas akan melahirkan anak petani yang bebas. Villeins mempunyai hak untuk melakukan kontrak pemilikan tanah, tetapi serf tidak boleh. Villeins boleh terlibat dalam perundangan, tetapi mahkamah tidak mempunyai hak untuk memaksa melainkan dipaksa oleh tuan tanah sendiri.

Walau bagaimanapun, secara keseluruhannya, serf memang tidak mempunyai hak kebebasan yang mutlak. Regulasi kebebasan dan perikatan antara tuan tanah dan petani berbeza pada setiap wilayah bergantung pada keperluan masing-masing dan status tuan tanah.

Bangsawan dan raja pula adalah kelompok yang menikmati pelbagai jenis kemewahan. Status bangsawan atau aristokrat mempunyai pelbagai jenis ukuran. Kadangkala ia dilihat pada kehandalan dalam berpedang. Kadangkala ia dilihat pada keluasan tanah. Semakin luas tanah yang dimiliki, maka semakin tinggilah status tersebut. Pemilikan tanah selalunya dimiliki melalui peperangan ataupun perkahwinan antara keluarga bangsawan. Status bangsawan juga boleh dedefinisikan melalui jawatan yang dimiliki dalam ketenteraan ataupun hubungan dengan raja atau duke. Anak perempuan mempunyai kepentingan yang sama dengan anak lelaki.

Kelompok bangsawan sangat mementingkan kemuliaan, wang, dan pakaian berfesyen. Sangat ambil berat mengenai barang rampasan dan undang-undang. Kelompok bangsawan dan kelompok bukan bangsawan dapat dibezakan melalui pemakaian mereka. Kebiasaannya kelompok bangsawan mempunyai logo atau lambang tertentu yang melambangkan keluarga mereka.

Kelompok Gereja juga mempunyai keistimewaan seperti kelompok bangsawan. Perlantikan paderi atau biskop oleh raja mempunyai keistimewaan yang tersendiri sehingga golongan bangsawan berpusu-pusu menghantar anak-anak mereka untuk perlantikan tersebut. Maka, institusi Gereja pada masa itu kebanyakannya dipenuhi oleh anak-anak bangsawan atau saudara-saudara mereka. Malah, institusi Paus juga tidak terkecuali. Korupsi dan amalan-amalan yang bertentangan dengan Bible menular dalam kalangan kelompok Gereja akibat lambakan perlantikan kerabat diraja ke dalam badan Gereja. Para reformis Gereja cuba untuk menentang gejala ini kerana mereka mendakwa, sepatutnya Gereja diduduki oleh mereka yang mementingkan spiritual, bukan golongan berkepentingan.

Gereja juga merupakan golongan yang kaya. Dikurniakan tanah oleh raja dan tidak perlu membayar cukai. Mereka menyediakan perkhidmatan seperti servis upacara perkahwinan, pendidikan dan keagamaan. Para petani dikehendaki membayar cukai kepada Gereja sebanyak 10% daripada hasil pendapatan mereka. Petani yang ingkar akan dibawa ke mahkamah. Pada tahun 700 Masihi, Gereja telah menguasai satu pertiga tanah dan estet di Perancis dan memerintah sebagai penguasa feudal.

Kelompok terkecil dalam masyarakat Eropah adalah kelompok kesatria. Kesatria terdiri daripada pelbagai kelompok, termasuk raja, bangsawan, dan petani. Petani pula bukanlah petani, tetapi mempunyai taraf yang lebih sedikit daripada petani. Mereka bertanggungjawab memberikan perlindungan kepada tuan tanah yang mereka berkhidmat serta para petani daripada ancaman luar.

Landskap kehidupan setiap kelompok ini dapat dilihat perubahannya menjelang tahun 1300M. Susunan sosial masyarakat menjadi semakin kompleks, pekerjaan semakin berkembang selari dengan perkembangan peluang ekonomi, berlakunya revolusi dalam kalangan rakyat serta reformasi dalam kalangan intelektual.

Kekuatan sumber ekonomi Eropah pada Zaman Pertengahan adalah pada aktiviti agrikultur, khususnya pertanian. Perdagangan pernah menjadi salah satu kekuatan ekonomi, tetapi semenjak kejatuhan kerajaan pusat, perdagangan menjadi semakin perlahan. Laut Mediterannean merupakan tumpuan pesat perdagangan yang pernah dikuasai oleh Eropah. Selain faktor kerajaan pusat, penguasaan orang Islam ke atas laut tersebut juga menjadi faktor penting.

Pada peringkat awal Zaman Pertengahan, aktiviti agkultur sangat perlahan kerana kebantutan teknologi, kekurangan baja, seterusnya mengurangkan produktiviti. Hasil tanaman juga hanya cukup-cukup untuk sara keluarga dan tidak mempunyai lebihan untuk diperdagangkan. Sekiranya mempunyai lebihan hasil sekalipun, penduduk tidak mampu berjalan jauh untuk berdagang atas faktor pengangkutan, jarak dan keselamatan. Disebabkan tiada kesatuan ekonomi, maka pusat perdagangan juga terbantut. Setiap wilayah Eropah pada masa itu membangunkan perdagangan atas inisiatif sendiri dan tidak berpusat. Pernah juga cuba diwujudkan pusat untuk menjalankan dan menghubungan aktiviti perdagangan antara wilayah-wilayah Eropah, tetapi tidak berjaya atas faktor pedagang itu sendiri, seperti yang telah disebutkan, jarak, pengangkutan dan keselamatan. Kadar jenayah yang tinggi mengakibatkan keselamatan sering tergugat.

Terhapusnya kesatuan wilayah, yakni kerajaan pusat telah mewujudkan peperangan yang berterusan antara wilayah. Kesannya pada ekonomi adalah ia juga menjadi faktor perdagangan terbantut. Penguasa-penguasa feudal sering mengambil kesempatan ke atas para pedagang yang singgah di wilayah mereka dengan mengenakan kadar cukai yang tinggi.


Ninja Terakhir Ialah Seorang Jurutera

Wajahnya mungkin tidak sesuai dengan gambaran seorang pembunuh berpakaian serba hitam dengan senjata membunuh & berkemampuan menghilangkan diri dengan bom asap. Ninja, atau lebih dikenali sebagai shinobi di Nippon (baca : Jepun) merupakan tentera upahan yang mahir dalam kerja risikan, sabotaj & membunuh secara senyap.

Namun merujuk kepada rekod Muzium Ninja Igaryu, orang terakhir yang mewarisi ilmu ninjutsu yang asli secara turun-temurun merupakan seorang bekas jurutera berusia 67 tahun (pada 2016) bernama Kawakami Jinichi.

Beliau merupakan ‘Ban-gumi no soke’ atau Ketua Keluarga (baca: klan/clan) Ban. Mempraktikkan ilmu ninjutsu aliran Koga & Iga, sejarah penglibatan Ban-gumi dalam ninjutsu dapat ditelusuri sejak 500 tahun yang lampau. Dengan kedudukan & kelebihan yang diwarisi, bekas jurutera ini dilantik sebagai ‘Banke Shinobinoden no soke’ (Pengetua Sekolah Shinobi Banke). Banke Shinobinoden mula popular sejak penubuhan Muzium Ninja Igaryu pada tahun 1964.

Kawakami-soke mendakwa bahawa beliau adalah satu-satunya pewaris ilmu ninjutsu asli yang masih hidup hingga kini. Menurut Japan Times “Kawakami-soke mempunyai sesuatu yang kebanyakan (proclaimed) shinobi tiada, iaitu sifat rendah diri & pelajaran yang sebenar. Termasuk juga skil pertahanan diri yang tinggi.

Kawakami-soke sendiri bukanlah mewarisi darah keluarga ninja, akan tetapi mewarisi ilmu tersebut sejak berusia tujuh daripada Ishida Masazo, yang merupakan biksu Buddha & pembuat ubatan herba. Menurut Kawakami-soke, lelaki tersebut mendakwa bahawa beliau merupakan salah seorang pengamal ilmu ninjutsu yang asli yang masih wujud.

Sebelum dia berusia 19 tahun, Kawakami-soke sudah mewarisi gelaran sensei (guru) & mewarisi skrol-skrol rahsia ninjutsu.

“Untuk melatih konsentrasi, saya perlu merenung api lilin hingga saya merasa diri saya benar-benar berada di dalam api tersebut. Saya juga berlatih mendengar bunyi jarum yang jatuh di lantai bilik sebelah” kata Kawakami-soke. Dia juga berlatih memanjat dinding, melompat dari tempat tinggi & belajar bagaimana mencampur bahan kimia untuk menciptakan bahan letupan & bom asap.

“Saya juga dilatih untuk menahan panas & dingin serta rasa sakit & kelaparan. Semua latihan itu sangat rahsia & menyakitkan, tapi saya tidak pernah terfikir mengapa saya melakukan semua ini. Latihan-latihan tersebut telah menjadi sebahagian daripada hidup saya,” katanya sambil menunjukkan beberapa alat dan teknik yang digunakan dalam tugas risikan & sabotaj pada masa lalu.

“Seni ninjitsu terletak pada pergerakan yang tidak disedari oleh musuh, bukan pada kekejaman.”

Pelajar terbaik Kawakami-soke,Kiyomoto Yasushi, merupakan satu-satunya yang menjadi gurulatih bertauliah dari Banke Shinobinoden. Kiyomoto-sensei menubuhkan sebuah dojo in Sagamihara-shi, Kanagawa, namun kini sudah tidak mengambil pelajar baru.

Pada 2003 pula Jose Defez & beberapa rakan bela diri dari Sepanyol memulakan latihan di Jepun mempelajari Shinobijutsu Koka daripada keluarga Ban. Pada Oktober 2010, Kawakami-soke dan Kiyomoto-sensei mengiktiraf Jose Defez sebagai satu-satunya sensei di luar Jepun, yang berpusat di Valencia.

(Sumber : http://www.bankeshinobi-spain.com/introduction.html )

Namun begitu, pada tahun 2012, Kawakami-soke memutuskan tidak akan mewariskan kedudukan soke kepada sesiapa lagi. Beliau meluahkan bahawa ilmu tersebut akan mati bersamanya kerana ianya tidak sesuai dengan zaman moden. Tambah beliau “Di zaman perang saudara ataupun zaman Edo, kebolehan ninja untuk merisik & membunuh mahupun menghasilkan ubat amatlah berguna. Tetapi sekarang sudah ada pistol, internet & ubatan yang lebih baik, jadi seni ninjutsu sudah tiada tempat di zaman moden”

-Kai-


Surat Maharaja Melayu Kepada Khalifah Umar Abdul Aziz

Seorang sarjana Andalusia yang benama Ibnu Abd Rabbih (860-940 M) menulis di dalam bukunya yang bertajuk “Al Iqd Al Farid” (Kalung yang Istimewa) bahawa terdapat seorang Maharaja dari Wilayah Hind yang mengutuskan surat kepada Khalifah Umar bin Abdul Aziz. Kandungan surat adalah seperti berikut :-

“Dari Raja sekalian para raja (Malik al Amlak) yang juga adalah keturunan ribuan raja, yang isterinya pun adalah cucu dari ribuan raja, yang tamannya dipenuhi dengan ribuan ekor gajah, yang wilayah kekuasaannya terdiri dari dua batang sungai yang mengairi tanaman gaharu, rempah wangi, pokok pala, dan kapur barus yang bau keharumannya semerbak sehingga 12 batu jauhnya. Kepada Raja Arab (Khalifah Umar bin Abdul Aziz) yang tidak menyembah tuhan-tuhan lain selain Tuhan yang satu. Aku telah mengirimkan kepada engkau hadiah yang tidak seberapa sebagai tanda persahabatan. Aku harap engkau sudi mengutuskan seseorang untuk menerangkan ajaran Islam dan segala hukum-hukumnya kepadaku”…

Tetapi nanti dulu, kalau kalian berminat nak membaca sejarah Empayar Melayu Sriwijaya, boleh membeli buku terbitan kami, RAHSIA EMPAYAR MELAYU SRIWIJAYA. Boleh membuat pembelian  di di laman Shopee kami, pada pautan: bit.ly/3AzmGj2

Prof Q.S Fatimi menjelaskan bahawa wilayah Hind yang dimaksudkan dalam surat itu bukanlah India tetapi Srivijaya. Maka Maharaja yang mengutuskan surat kepada Khalifah Umar bin Abdul Aziz itu adalah Sri Indavarman (Raja Srivijaya). Ini kerana pada zaman itu, orang-orang Arab memanggil wilayah Nusantara sebagai Aqsal Hind (India yang jauh). Wilayah Champa (Hari ini Vietnam & Kemboja) pula dipanggil Hindi Siniyyah (dari sini terbit perkataan Indo China).

Prof Fatimi juga menyatakan wilayah yang dimaksudkan oleh Sri Indavarman dalam suratnya kepada Umar Abdul Aziz itu adalah Muara Takus. Ini berdasarkan tulisan Dr Schnitger yang bertajuk “The Forgetten Kingdom in Sumatera”, bahawa Muara Takus merupakan tempat banyak gajah & direntangi oleh dua batang sungai.

Antara bukti kuat yang lain bahawa surat itu dari Srivijaya (Nusantara) bukan dari India ialah:-

1) Kapur barus merupakan hasil bumi Sumatera bukan India.

2) Tiada Raja di India yang mengutus surat kepada khalifah Bani Umayyah untuk mengajarkan Islam kerana Islam telah tersebar di India pada zaman Khalifah Al Walid melalui panglima Muhammad bin Qasim. Ketika zaman Umar Abdul Aziz, Islam telah tersebar meluas di India, tetapi tidak di Nusantara

*Surat ini dikatakan masih tersimpan di Muzium Madrid, Sepanyol.

GAMBAR: Candi Muara Takus yang merupakan kompleks agama Buddha yang dibina oleh Empayar Melayu Srivijaya.

Komen HE: Maharaja Indravarman dari Srivijaya yang mengirimkan surat agar diajarkan kepada orang Melayu akan agama Islam dipercayai oleh sebahagian sejarawan sebagai orang Melayu pertama memeluk Islam dalam sejarah.


Bagaimana DNA Mewujudkan Hidupan?

Dalam kebanyakan disiplin ilmu mahupun sistem, pasti akan mempunyai pusatyang bertindak sebagai asas kepada segala galanya. Sebagai contoh, teologi Islam mempunyai rukun Iman dan rukun Islam. Fizik tak mempunyai sebarang pusat, tapi sekiranya kalau ia ada, barangkali pusat tersebut ialah Teori Segala-Galanya. Dalam disiplin biologi, pusat tersebut ialah dogma pusat.

Jadi, apa dia dogma pusat? Ia merujuk kepada bagaimana bahan terasas biologi, yakni DNA mewujudkan hidupan. Untuk mewjudkan DNA, kita perlukan interaksi kimia. Bermula dengan wujudnya partikel dan cas, partikel elemen mampu berinteraksi dan mewujudkan bahan kimia.

Bahan kimia ini pula akan berinteraksi lagi untuk mewujudkan bahan kimia lain. Sebagai contoh, interaksi 2 atom hidrogen dan 1 atom oksigen akan mewujudkan air (H2O). Interaksi nukleosid dan kumpulan fosfat melahirkan nukleotid, bahan asas kepada DNA dan RNA. DNA sebagai pusat data maklumat genetik, RNA sebagai salinan maklumat DNA dan protein sebagai hasil produk terjemahan maklumat RNA.

Dalam setiap sel haiwan dan pokok, kita mempunyai DNA dalam sel masing masing. Untuk mempermudahkan pemahaman pembaca berkenaan dogma pusat. Bayangkan anda merupakan seorang chef yang mahir dalam pelbagai resepi. Katakanlah pelanggan anda mahukan sejumlah besar kek strawberi. Maka, anda pun menulis resepi kek strawberi pada sehelai kertas dan berikannya pada pekerja anda untuk dihasilkan.

Begitu jugalah dengan dogma pusat. Chef ialah DNA, kertas resepi ialah RNA dan kek strawberi ialah protein. Sekali lagi, untuk senangkan pemahaman, katakanlah darah kita ni pekat sangat dengan gula. Otak kita (pelanggan) akan kesan benda ni dan bagitahu sel pankreas tentang masalah ini. DNA pada sel pankreas akan melalui proses transkripsi RNA di mana sebahagian maklumat genetik tentang resepi buat insulin akan dicetak keluar.

RNA itu pula akan diterjemah oleh ribosom untuk menghasilkan protein hormone insulin. Jadi, kita boleh nampak jelas perkaitan DNA -> RNA -> protein. Benda yang sama juga terjadi pada proses kejadian manusia daripada ovum dan sperma. Daripada DNA, kepada RNA, kepada protein dan seterusnya penciptaan organ, sistem dan akhirnya organisme.

Melalui proses ini, agak agak anda boleh teka tak macam mana kita boleh dapat penyakit genetik dan kegagalan organ? Dalam kebanyakan kes disebabkan permasalahan dogma pusat inilah, terutamanya DNA.

Bila DNA cacat, maka RNA pun cacat dan produk protein yang dihasilkan jadi lain. Contoh je la, kod transkripsi asal RNA untuk buat bahan pembeku darah ialah ‘M U R A I’. Disebabkan DNA tu cacat, kod RNA tu pun cacat menjadi ‘P U * A I’ dan produk yang dihasilkan ialah protein pencair carah.

RUJUKAN:

Ben-Tabou de-Leon S, Davidson EH (2007). “Gene regulation: gene control network in development” (PDF). Annu Rev Biophys Biomol Struct. 36 (191): 191–212. doi:10.1146/annurev.biophys.35.040405.102002. PMID 17291181.

Crick, F. (1970). Central dogma of molecular biology. Nature, 227(5258), 561-563.

Gottlieb, G. (1998). Normally occurring environmental and behavioral influences on gene activity: From central dogma to probabilistic epigenesis. Psychological review, 105(4), 792.

Lodish, Harvey (2000). Molecular Cell Biology (4th ed.). New York: W. H. Freeman. Section 14.2. ISBN 978-0-7167-3136-8.


Detik Cemas Paskau – Pertarungan Hidup Mati Dibadai Ombak

12 tahun lalu, sebuah bot Pasukan Khas Udara ( PASKAU) telah  karam di perairan Mersing, ketika Malaysia dan Singapura berebutkan Pulau Batu Putih. Kawasan tersebut memang menjadi lokasi biasa tentera masing-masing menjalankan latihan meski ia dipertikaikan.

“Daripada kumpulan 6 orang tersebut, 2 mati lemas, dan 4 selamat. Hanya saya dan Smith yang sampai pukul 11.49 malam. Sebastian sampai lebih kurang jam 5.00 petang sebab beliau berenang dahulu untuk mendapatkan pertolongan,manakala Sjn Saad(pencen pencen PW1)yang berenang bersama arwah Ayub dan Asrul dijumpai oleh helikopter PDRM setelah 55 jam berada di dalam laut. Beliau dijumpai bersendirian sebab meninggalkan arwah Asrul dan arwah Ayub untuk pergi mendaptkan pertolongan.Saad dijumpai di perairan Tanjung Siang  pada jarak lebih kurang 50km dari lokasi kejadian.

Helikopter PDRM tiada alat untuk winch- up Saad ke dalam helikopter. Jadi, mereka  terpaksa tunggu pesawat Nuri yangg terlibat dengan Operasi Carilamat itu untuk mengambil Saad dan  seterusnya membawanya  terus ke hospital JB. Semasa berenang tu.. body line saya diikat kepada Smith, manakala Saad ddengan kedua arwah. Saya dan Smith terpisah daripada group Saad disebabkan cuaca buruk. Ditambah pula laut yang bergelora –  kebetulan masa tu musim tengkujuh,” begitu kisah yang diceritakan oleh PWII (B) Radzi Abdul Majid.

Pada mulanya, beliau membangkang cadangan untuk mereka keluar pada hari itu, memandangkan ianya adalah permulaan musim tengkujuh. Keadaan laut sangat bergelora pada ketika itu, hinggakan bot nelayan kecil tidak ada yang berani keluar. Mereka sendiri kekurangan kelengkapan untuk menghadapi keadaan tersebut. Walaubagaimanapun, Mjr. Smith berkeras kerana merasakan ia satu keperluan bagi mereka menjalankan tugasan reccy bagi tujuan mencari lokasi untuk penandaan bagi LGB (Laser Guided Bomb) yang akan dilepaskan oleh pesawat Hornet semasa latihan nanti. Kawasan tersebut memang menjadi kawasan latihan pesawat-pesawat kita , antaranya untuk Laser Guided Bombing.

Sudahnya, mereka keluar juga dengan bot 17 kaki berenjin kembar. Namun bot uzur itu tidak mempunyai kekuatan untuk mengharungi laut bergelora pada musim sebegitu. 38 km ke tengah laut, salah satu enjinnya mati. Enjin yangg satu lagi tidak mampu membekalkan tenaga, dan akhirnya turut mati juga. Tersadai mereka di tengah laut itu dalam keadaan ombak yang mencanak tingginya. Beberapa ketika, akhirnya salah satu ombak itu menghempap dan menenggelamkan terus mereka.

Keadaan panik menguasai. Mujurlah dengan latihan berterusan selama ini, Radzi, Saad dan Sebastian bertindak pantas. Radzi mengikat bodylinenya kepada Mjr. Smith, manakala Saad mengikat bodylinenya kepada kedua orang anggota yang boleh dikatakan agak baru, iaitu Asrul dan Ayob. Sebastian diarahkan berenang mencari bantuan terlebih dahulu. Selepas agak lama menunggu tetapi tiada kelibat bantuan yang kelihatan, Radzi dan Saad akhirnya terpaksa membuat keputusan untuk meninggalkan bot yang semakin karam kerana sekiranya mereka menunggu, pasti lebih banyak bahaya yang bakal terjadi.

Ketika melepaskan pegangan daripada bot, tiba-tiba ombak datang dan memisahkan mereka. Arus kuat telah membawa Radzi dan Mejar Smith ke arah lain- memisahkan mereka daripada Saad dan dua orang anggota lagi. Maka, bermulalah pertarungan antara hidup dan mati bagi mereka. Menggunakan segala ilmu yang pernah dipelajarinya, Radzi mengambil kemudi untuk perjalanannya dengan Mjr. Smith. Gaya renangan Backstroke digunakannya bagi menjimatkan tenaga dan memastikan dia tahu apa yang bakal mendatang. Kaedah ini lebih efisyen berbading renangan bebas yang membutakan perenang kpd bahaya dari arah belakang. Setiap kali ombak datang, perenang pasti akan ditenggelamkan.

Sampai satu ketika, Mjr. Smith hampir menyerah kalah dan tak sanggup meneruskan perjalanan. Kederatnya sudah habis dan matanya mahu terlelap. Radzi berusaha sedaya upaya membakar kembali semangat lelaki itu dan meneruskan perjalanan mereka. Sekiranya dia menurut, mereka berdua pasti tipis harapan dan peluang untuk selamat.

Sekian lama berenang dan dalam keadaan letih lesu, mereka akhirnya berjaya sampai ke pantai dan diselamatkan pasukan. Sebastian kelihatan terlantar keletihan. Menurut mereka yang ada di situ, dia sampai  kira-kira 6 jam sebelum mereka. Dialah yang memberitahu pasukan akan keadaan mereka dan pasukan carilamat digerakkan untuk mencari mereka.

Keesokannya barulah Saad dijumpai – berseorangan. Beliau terpisah daripada Asrul dan Ayob kerana beliau bertindak cuba mencari bantuan apabila melihatkan keduanya sudah semakin tidak bermaya. Itupun, beliau dijumpai tersasar daripada laluan asal –  lebih 50 km. Helikopter PDRM yang menjumpainya terpaksa berpatah balik kerana tidak mempunyai peralatan mengangkutnya keluar. Nuri terpaksa dikeluarkan untuk meneruskan usaha menyelamat. Mayat Asrul dan Ayob dijumpai masih terikat dengan life line mereka.

Pengalaman itu mungkin perit, tapi ia juga memberi kebaikan kepada  pasukan PASKAU yang selepas itu dilengkapi dengan bot yang lebih canggih dan moden. Bagi Radzi pula, kenangan peristiwa itu memang menyayat hati, terutama apabila mengenang kedua orang anak buahnya yang tewas di laut tersebut. Namun ia juga membuktikan, latihan keras yang selama ini dikaitkan dengan dunia komando adalah sedikit sebanyak penyumbang yang membuatkan beliau terus berusaha mencari jalan menyelamatkan bukan sahaja nyawanya sendiri, tetapi juga nyawa org lain yang bersama beliau. Beliau dan Mjr. Smith selepas itu menjadi rakan baik, dan disahkan naik ke pangkat PW hasil temuduga yang telah dilaluinya sebelum peristiwa tersebut..=WRA=


Bila Pelawak Jadi Perdana Menteri

Susah juga nak bayangkan kalau Lan Pet Pet menjadi PM Malaysia. Tapi itulah yang berlaku di Ukraine – seorang pelakon komedi bernama Volodymyr Zelensky menewaskan Presiden Petro Poroshenko dengan undian 70%.

Zelensky baru berumur 41 tahun. Pengalaman politik kosong. Sejak umur 17 menceburi dunia hiburan. Yang membuat dia dikenali ramai ialah drama bersiri popular “Sluha Narodu” (Hamba Rakyat) yang disiarkan sejak tahun 2015.

Dalam drama tersebut, Zelensky memainkan watak seorang guru sekolah menengah yang menjadi Presiden Ukraine secara kebetulan. Dan kemenangan Zelensky kali ini pun nampak sangat “kebetulan”. Parti dia pun hanya ditubuhkan pada tahun 2018 oleh krew produksi TV yang menghasilkan drama tersebut. Nama parti pun sama iaitu Sluha Narodu. Tak tau lah diorang ni tengah troll ke buat reality show.

Ukraine ni bukanlah negara yang kaya, tapi ia merupakan negara buffer antara NATO dan Rusia. Jadi ramai risau juga adakah Zelensky mampu menggalas tanggungjawab sebagai ketua negara, lebih-lebih lagi Ukraine masih bergelut dengan konflik pemisah di timur Ukraine sejak tahun 2014 (konflik yang membawa kepada kejadian MH17).

Real test kepada kepimpinan Zelensky ialah bagaimana dia akan menguruskan konflik pemisah yang dipercayai didalangi oleh Rusia. Secara umum, pemerhati politik antarabangsa skeptik dengan kebolehan seorang pelakon komedi dalam hal ini.

Kemenangan Zelensky kali ini juga boleh ditafsirkan sebagai fenomena kebangkitan populisme yang melanda dunia sekarang. Krisis keyakinan terhadap golongan elit membuat rakyat menolak calon-calon seperti Poroshenko (Presiden bertahan) dan Yulia Tymoshenko (bekas PM), dan memilih Zelensky yang fresh latar belakang.

Keadaan ini lebih kurang seperti kemenangan Trump di mana sebahagian rakyat US menzahirkan kekecewaan mereka terhadap elit seperti Hillary Clinton dengan memilih Trump. Pengundi populis ni berharap, orang seperti Trump dan Zelensky yang masih “bersih” akan membawa perubahan kepada “sistem” yang sudah rosak. Apatah lagi imej Zelensky sebagai “pelawan korupsi” sudah tertanam di kalangan rakyat Ukraine.

Tapi itu pandangan pengundi yang naif. Nak faham politik, tengoklah who’s behind the money.

Sebenarnya, hampir semua demokrasi adalah oligarki (sistem yang didominasi oleh kapitalis). Calon-calon yang dipertaruhkan dalam pilihanraya sebenarnya lebih kepada proksi kumpulan kepentingan. Macam saya pernah ulas, di Thailand, pilihanraya adalah pertarungan antara “old money” dan “new money” (Thaksin).

Di Ukraine juga wujud beberapa “oligarch” (taikun besar) yang mendominasi politik. Poroshenko sendiri ialah “Chocolate King” sebelum menceburi politik. Tymoshenko ialah “Gas Princess” yang menguruskan syarikat gas asli. Malah konflik pemisah pun sebenarnya ialah perang proski antara oligarch yang mempunyai pengaruh ke atas kawasan masing-masing.

Di belakang Zelensky ialah Ihor Kolomoisky. Kolomoiksy ialah bos kumpulan syarikat Privat Group, pemilik stesen TV 1+1 yang menghasilkan siri “Sluha Narodu”. Haah, so nampak tak game dia macam mana.

Kolomoiksy adn Poroshenko bermusuhan kerana Poroshenko menasionalisasikan bank milik Kolomoiksy. Jadi berkemungkinan besar, Zelensky hanya anak catur Kolomoisky untuk menjatuhkan Poroshenko.

Itulah realiti demokrasi yang sadis. Di kala rakyat percaya mereka ialah “master of their own fate”, mereka sebenarnya hanya sebahagian daripada permainan golongan oligarch. Lebih-lebih lagi mereka cakna politik berdasarkan apa yang mereka rasa cool dan popular, bukan berdasarkan wisdom dan prudence.


Adiwira Malaysia: Antara Keluang Dan Cicak

Bila kita sebut pasal superhero atau adiwira kegemaran ramai, perkara pertama muncul dalam kepala ialah adiwira dari Barat. Memadai dengan menyebut nama Iron Man, Spiderman, Captain America, Superman, Batman dan Wonder Woman, semua orang pasti tahu pasal mereka. Tetapi adakah kita juga punya adiwira yang setanding dengan kaliber dan keupayaan mereka? Mari kita lihat.

Bagi peminat animasi era 90-an, kita sentiasa terhibur dengan gelagat Usop Sontorian. Kita akan sentiasa tergelak melihat gelagat Usop, ahli keluarga dan kawan-kawannya terutama ayam peliharaan Usop, Selebet dan rakan karibnya, seekor katak bernama Arba. Dari situ, syarikat UAS Animation Studios (M) Sdn. Bhd, dengan pengkarya di sebalik Usop Sontorian, menghasilkan superhero pertama di Malaysia iaitu Keluang Man.

Keluang Man punya latar belakang sama dengan pelindung kota Gotham, Batman/Bruce Wayne. Kedua-duanya pelindung bandar masing-masing (Batman (Gotham City) dan Keluang Man (Bandar Tumpoi), sentiasa meronda pada waktu malam untuk membanteras jenayah, menjadi sasaran pihak berkuasa kerana melakukan perbuatan vigilantisme dan ada pembantu sendiri iaitu Robin (Batman) dan Tiung Man (Keluang Man). Dan kedua-duanya dihantui tragedi yang mendorong mereka menjadi adiwira. Bezanya, Bruce Wayne menjadi yatim piatu selepas kedua-dua ibu bapanya mati dibunuh dalam satu rompakan. Sementara Borhan, nama sebenar Keluang Man ialah seorang pesakit mental yang hilang ingatan selepas dibelasah oleh pesaingnya, Samsir. Dan kedua-duanya juga mempunyai rogue gallery yang hampir sama. Tidak salah untuk saya katakan rogues gallery untuk Keluang Man sebenarnya diinspirasikan oleh rogues gallery bagi Batman. Contoh paling mudah, Badut ialah versi Malaysia bagi Joker sementara Meow ialah versi kita bagi Catwoman.

Walaupun tona animasi bersifat komedi bersesuaian dengan sasaran penonton iaitu kanak-kanak, ia tidak menghalang Keluang Man mendapat tempat di hati peminat. Selain ketangkasan dan kecekapan beliau memberkas penjenayah, Keluang Man juga kreatif menyediakan senjata dan peralatan untuk melawan jenayah. Walaupun tidak ada sumber kekayaan dan pembekal senjata seperti Batman, itu tidak menghalang Keluang Man melawan penjenayah, kadang-kadang dengan senjata jauh lebih canggih sehingga berjaya menewaskan mereka. Dan jika dianalisis gaya pertarungan Keluang Man, beliau menggabungkan seni persilatan dan berfikir pantas dalam pertarungan, menjadikan beliau satu lawan yang sukar diteka pergerakannya. Ciri ini dikongsi dengan beberapa watak dalam komik seperti Spiderman dan Deadpool (Marvel Comics) serta Batman (DC Comics).

Walaupun siri animasi ini mendapat sambutan memberangsangkan, ia tidak bertahan lama kerana tidak ada pengembangan watak dan plot penceritaan berkenaan Keluang Man, Tiung Man, rogues gallery, pihak berkuasa, media dan sebagainya. Akibatnya, kisah yang disampaikan dilihat terlalu statik dan menjejaskan kualiti penceritaan keseluruhan Keluang Man. Selain itu, krisis ekonomi pada tahun 1997 dan 1998 turut beri kesan kepada produksi lalu tenaga kerja sedia ada terpaksa berpecah demi meneruskan kesinambungan kerjaya dalam bidang masing-masing. Pihak produksi berusaha menghidupkan kembali siri ini untuk memenuhi permintaan penonton termasuk dalam bentuk komik tetapi akhirnya, Keluang Man hanya tinggal kenangan. Walaupun Keluang Man menjadi kenangan bagi kanak-kanak dan remaja era 90-an seperti saya, ia masih tidak menafikan cubaan berani UAS Animation Studios menghasilkan adiwira pertama di Malaysia iaitu Keluang Man.

Jika anda sangka selepas Keluang Man, Malaysia tidak lagi ada superhero kesukaan ramai, anda salah. Pada tahun 2006, KRU Studios menghasilkan sebuah filem adiwira versi mereka iaitu Cicak Man. Menampilkan raja komedi Malaysia pada ketika itu, Saiful Apek sebagai Hairi, seorang saintis yang mendapat kuasa luar biasa selepas termakan cicak radioaktif dan menjadi adiwira yang ada kelebihan seperti cicak. Sesiapa yang mengikuti filem tersebut pasti perasan persamaan transformasi Hairi dan Peter Parker sebelum menjadi adiwira dalam kisah masing-masing. Kedua-duanya pintar, menjadi mangsa buli sama ada di sekolah atau di tempat kerja dan mendapat kelebihan luar biasa selepas terdedah kepada haiwan yang diubahsuai struktur genetiknya. Parker digigit labah-labah radioaktif sementara Hairi pula terminum kopi yang ada cicak radioaktif di dalamnya.

Cicak Man turut menggunakan kuasanya seperti Parker (Spiderman) dan Clark Kent (Superman) untuk membanteras jenayah di Kota Metrofulus. Walaupun Hairi tidak ada keupayaan seni mempertahankan diri, beliau menggunakan sepenuhnya persekitaran di sekelilingnya untuk menewaskan musuh-musuhnya termasuk klon Cicak Man yang dikeluarkan oleh majikan beliau, Profesor Klon (Haji Aznil Haji Nawawi). Gaya pertarungan yang tidak ortodoks ini menyebabkan musuh seperti Ginger I dan Ginger II (Adlin Aman Ramlie dan AC Mizal) sukar mengagak pergerakan beliau seterusnya dan menyukarkan usaha menangkap beliau.

Walaupun filem tersebut mendapat sambutan ramai di pawagam dengan kutipan tiket RM6.7 juta dan beberapa penggiat industri melihat ia memberi nafas baru kepada industri seni tanah air, ada juga yang melihat ia satu filem yang kosong jiwanya. Mansur Puteh dalam kritikannya menyifatkan Cicak Man tiada unsur estetika atau budaya yang mendorong masyarakat untuk berfikir. Selain itu, pemilihan tona komedi walaupun bersesuaian dengan imej dibawa Saiful Apek dilihat sedikit sebanyak memberi kesan kepada perjalanan naratif filem dan apa yang membezakan ia dengan adiwira-adiwira di luar sana.
Cicak Man terus menjadi sebutan di hati penonton sama seperti Keluang Man. Namun, Cicak Man juga menghadapi nasib sama seperti adiwira pertama Malaysia. Susunan plot yang tidak kemas, terlalu bergantung kepada penampilan cameo, skrip tidak memuaskan dan paling penting, falsafah adiwira itu sendiri menyebabkan ia dianggap kisah hiburan semata-mata dan tidak lebih dari itu. Tona komedi yang jadi pilihan Yusry Abdul Halim untuk ketiga-tiga siri Cicak Man dan disokong oleh barisan pelakon popular tidak dapat menyelamatkan Cicak Man daripada menghadapi nasib sama seperti Keluang Man. Jika Keluang Man terpaksa ditamatkan atas sebab kegawatan ekonomi, Cicak Man pula tidak lagi menjadi sebutan kerana tidak lagi berpotensi sebagai filem pecah panggung dan dianggap hero picisan semata-mata.

Walaupun kita punya pandangan berbeza berkenaan Keluang Man dan Cicak Man, kita tidak dapat menafikan jasa kedua-dua adiwira ini kepada pertumbuhan industri seni terutama animasi. Jika tidak kerana mereka berdua, agak sukar untuk kita melihat adiwira kebanggaan anak-anak kecil di kaca televisyen seperti Ejen Ali dan Boboiboy.  Kedua-dua Ejen Ali dan Boboiboy meneruskan legasi perjuangan Keluang Man dan Cicak Man, seterusnya membina nama negara di peringkat antarabangsa. Siapa kata kita tiada adiwira? Kita ada, cuma kita malu mengakui kewujudan mereka.

Sumber:

1.	Idealis Mahasiswa, Cicakman: Pengkritik Bangga https://archive.is/20061231204555/http://www.idealis-mahasiswa.net/artikel-harian/dec2006/24dec01.html
2.	Lent, John A. (2001) Animation in Asia and the Pacific. John Libbey. ms 143-144. ISBN 978-1-86462-036-8


Sejarah Parti Islam Se-Malaysia (PAS)

Islam merupakan agama terbesar yang diamalkan di Malaysia. Islam bukan sahaja mengajar penganutnya untuk berdoa dan berteleku di atas sejadah semata-mata. Malah, Islam turut mengajar dan memberi panduan untuk menjalankan setiap aspek dari kehidupan dari sekecil-kecil hinggalah sebesar-besar perkara. Ini juga termasuklah dengan politik. Di Malaysia, parti politik yang banyak berjuang untuk memartabatkan Islam ialah Parti Agama Islam Se-Malaysia (PAS).

Parti PAS bukanlah parti yang pertama yang berjuang untuk memartabatkan Islam. Sebaliknya, parti ini menyambung obor perjuangan Parti Hizbul Muslimin yang telah diharamkan ketika darurat dilaksanakan pada 1948. Kemunculan PAS di dalam arena tanah air bermula pada tanggal 23 Ogos 1951. Pada hari itu, para ulama telah bersidang di Kuala Lumpur dan bersetuju untuk menubuhkan sebuah kesatuan yang berteraskan agama Islam yang diberi nama Persatuan Ulama Se Malaya.

Di dalam satu persidangan Ulama di Butterworth, Pulau Pinang pada 24 November 1951. Ianya ditukar nama kepada Parti Islam SeMalaya.  Orang yang bertanggungjawab untuk menubuhkan PAS ialah Haji Ahmad Fuad Hassan. Haji Ahmad Fuad Hassan merupakan bekas ahli Biro Agama UMNO.

Namun, sementelah beliau tewas di tangan Tunku Abdul Rahman semasa pemilihan Yang Di Pertua, beliau meninggalkan parti tersebut dan menubuhkan PAS. Seperkara lagi, beliau juga kurang gemar akan cara Tunku yang lebih gemar mengambil individu yang berpendidikan Inggeris berbanding individu berpendidikan agama.

Haji Ahmad Fuad Hassan menyifatkan kedudukan ulamak ketika itu umpama sampah yang tidak dihargai kerana tiada kekuatan. Lebih-lebih lagi ketika itu ulama telah muak dengan sikap Umno yang mengabaikan isu pemurtadan Natrah, pengajuran judi loteri, fun fair, dan lain-lain. Dalam satu persidangan ulama yang dipimpin oleh Sheikh Abdullah Fahim, Mufti Pulau Pinang di Seberang Perai pada 1951, mereka telah mengeluarkan fatwa mengharamkan judi loteri anjuran Umno.

Haji Abdullah Fahim juga turut menulis sebuah manifesto yang berjudul Manifesto Al Badawi yang menjadi rujukan untuk penubuhan parti ini. Di bawah pentadbiran Haji Ahmad Fuad dan Dr Haji Abbas Alias, PAS mengemukakan perjuangan untuk kemerdekaan di bawah pentadbiran Islam.

Seperti UMNO, PAS juga menolak kerakyatan secara jus soli yang tidak memberi manfaat kepada orang Melayu. PAS juga memperjuangkan agar Islam dijadikan acuan untuk dijadikan sebuah dasar bagi negara yang merdeka. Selepas Dr Burhanuddin dilantik sebagai Yang Di Pertua PAS ke-3,beliau memperincikan soal kemerdekaan dengan menggabungkan elemen Islam dan Melayu untuk menuntut kemerdekaan.

Pilihan raya Persekutuan 1955 medan pertama PAS di dalam pilihan raya. Di dalam pilihan raya itu, PAS berjaya memenangi satu kerusi daripada 11 kerusi yang dipertandingkan. Kerusi yang berjaya dimenangi oleh PAS itu ialah di kawasan Krian yang diwakili oleh Tuan Guru Haji Ahmad Tuan Hussein.

Pada Pilihan Raya 1959, PAS menjadi lebih agresif apabila parti itu berjaya menawan negeri Kelantan dan Terengganu masing-masing di bawah kepimpinan Ustaz Ahmad Lotfi Omar dan Mohd Daud Abdul Samad. Namun begitu, pada Oktober 1961, PAS telah kehilangan Terengganu hasil permainan politik kotor oleh pemerintah ketika itu.

Selepas jatuhnya
Terengganu ke tangan Parti Perikatan, Parti PAS terus diasak oleh pihak
pemerintah ketika itu, Antaranya Dr Burhanuddin ditangkap dan meninggal di
penjara dan idea perjuangan PAS dijadikan sebagai kambing hitam di dalam
beberapa peristiwa seperti Konfrotasi Malaysia-Indonesia, Rusuhan Kaum
Singapura 1964 dan Tragedi 13 Mei 1969. Selepas tragedi 13 Mei, Dr Mohd Asri
Muda terus menduduki tampuk kerusi Yang Di Pertua PAS dari 1965  sehingga 1971.

Pada 70-an, PAS memasuki fasa baru apabila menjalinkan hubungan kerjasama politik dengan UMNO. Pada 1973, Parti campuran PAS-Perikatan telah ditubuhkan dan sama sama mengasaskan Barisan Nasional bagi menggantikan Parti Perikatan. Namun, kerjasama itu tidak kekal lama. Pada 1977, sebuah krisis politik telah berlaku dan PAS telah disingkirkan daripada BN pada masa yang sama mereka juga turut kehilangan Kelantan.

Antara 1978 hingga 198 2,  PAS terpaksa berhadapan dengan perpecahan, kehilangan kuasa pemerintahan, tekanan ISA dan krisis kepemimpinan, Pada 1982, PAS mengasaskan kepimpinan tertinggi yang terdiri daripada kalangan ulama.  Tuan Haji Yusof Rawa (bapa Mujahid)  telah diangkat untuk memimpin PAS bagi menggantikan Datuk Mohd Asri yang meletakkan jawatan.

Permulaan era kepemimpinan ulamak memperlihatkan PAS kembali kepada asas perjuangannya untuk mendaulatkan Islam dan memberikan penekanan terhadap kwajipan tersebut. Gerakan dakwah PAS berkembang dengan lebih tersusun melalui pendekatan haraki dan dalam masa yang sama PAS terus membina jambatan dakwah dengan non-Muslim sehingga terbentuk Majlis Perundingan Cina (CCC). PAS juga turut mengusulkan kepada pihak kerajaan untuk melakukan beberapa buah projek seperti penubuhan Bank Islam dan Universiti Islam Antarabangsa.

Menjelang 80an, PAS terus mengalami beberapa siri pergolakan. Pada 1984, Debat Terbuka PAS-UMNO telah diadakan.  Setahun kemudian, Peristiwa Mamali yang mengorbankan 14 nyawa tercetus.  Menjelang akhir 80an, Ustaz Fadzil Noor menjalinkan kerjasama politik dengan Parti Semangat 46. Hasilnya, PAS kembali berjaya menawan Kelantan sejak 1977.

Pada 1996, PAS mula berkrisis dengan Semangat 46 lalu menyebabkan tertubuhnya Angkatan Pemuda Ummah. Ketika tercetusnya Reformasi,  PAS telah memimpin Majlis Gerakan Keadilan Rakyat Malaysia (GERAK) bagi menuntut keadilan kepada rakyat, kemudian menubuhkan Barisan Alternatif (BA) pada 1999.

Melalui BA, PAS berjaya merampas semula Terengganu. Timbalan Presiden PAS, Datuk Seri Tuan Guru Haji Abdul Hadi Awang diamanahkan untuk mengetuai kerajaan Terengganu sehingga 2004. Namun, pencapaian PAS yang agak lemah dan aura kepimpinan Perdana Menteri baharu pada ketika itu menyebabkan Terengganu dirampas oleh BN.

Pada 2008, PAS bersama-sama Pakatan Rakyat mendapat kejayaan yang cemerlang. Mereka telah menawan Kedah dan Perak lalu mendirikan kerajaan negeri di sana. Kedah terus bertahan hingga 2013 manakala Perak kembali kepada BN pada 2009 setelah isu lompat parti tercetus di negeri itu.

Selepas Mursyidul Am Pas, Tuan Guru Nik Abdul Aziz meninggal dunia pada 14 Februari 2015. PAS mengalami krisis lalu menyebabkan parti serpihan PAS, Parti Amanah Nasional tertubuh.

Pada PRU 2018, walaupun diasak dan difitnah bahawa PAS mendapat dana sebanyak 90 Juta, Parti PAS berjaya mengekalkan Kelantan dan menguasai semula Terengganu sejak kali terakhir pada 2004. Semoga PAS terus istiqamah dalam menegakkan dan menjadikan Islam sebagai perjuangan utama mereka.


Dah Kenapa Saintis Tak Bagi Guna Perkataan ‘Mummy’?

Bermula tahun ini iaitu 2023, pihak muzium British melaksanakan panggilan baru terhadap mumia-mumia yang dipamerkan dalam muzium mereka. Mereka tidak lagi memanggil dengan nama ‘mummy’, sebaliknya berikan panggilan yang tepat dan tidak secara rambang, seperti ‘mummified man’ atau ‘mumified woman’, di mana kedua-dua nama bermaksud mumia lelaki dan mumia wanita.

Kenapa pihak muzium British tidak lagi memanggil mumia dengan  gelaran ‘mummy’? Adakah mereka mula percaya tentang sumpahan mumia Mesir dalam wayang bersiri The Mummy?

Sebenarnya, terdapat golongan dari pihak muzium yang tidak mahu memanggil mumia dengan nama ‘mummy’ seperti Jo Anderson, seorang pembantu penjaga Great North Museum bahagian arkeologi, dan Daniel Antoine, penjaga London’s British Museum yang bertugas di bahagian Egypt and Sudan. Ada sebab munasabah atas tindakan mereka mengharamkan penggunaan nama ‘mummy’.

Mereka menegaskan bahawa mumia-mumia yang telah dikenalpasti haruslah diberi nama dengan tepat, tidak sekadar panggil ‘mummy’ saja. Pengunjung percaya bahawa nama ‘mummy’ membawa maksud yang berbeza berbanding apa yang para saintis faham. Bagi pengunjung yang biasa menonton wayang aksi yang berlatarbelakang tamadun Mesir Kuno, pasti mereka percaya bahawa ‘mummy’ ialah nama bagi raksasa berupa mayat dililitkan oleh lilitan kain kafan.

Di sini para pengunjung percaya bahawa mumia yang dipamerkan ialah raksasa, bukan mayat yang telah dimumiakan. Untuk memastikan pengunjung tidak salah anggap, mumia yang telah dikenalpasti haruslah diberi nama sama ada ‘mumified man’ atau ‘mumified women’ agar pengunjung tahu bahawa mumia-mumia ini adalah mayat manusia dan mempunyai kehidupan lepas.

Jadi, penggunaan nama ‘mummy’ harus digunakan sebaiknya, apatah lagi jika mumia yang dipamerkan mempunyai jantina. Kiranya boleh saja pakai nama ‘mummy’ tapi pandai-pandailah guna supaya mumia-mumia tersebut dapat penghormatan. Masalahnya sekarang, golongan’bijak pandai’ atau woke sengaja menunggang isu ‘mummy’ ini sampai sanggup menyerang portal-portal akademik yang menyiarkan berita tentang mumia, acah-acah kononnya pembela mumia dari digelar nama ‘mummy’ yang dikira jelik. Padahal, isu ‘mummy’ hanya isu yang boleh dibicarakan tanpa sebarang kekecohan.

Isu ‘mummy’ ini terpakai dalam bahasa Inggeris saja, tidak terpakai dalam bahasa kita. Kita panggil mumia pun tiada masalah asalkan faham maksud mumia itu sendiri, melainkan ada golongan woke sengaja cari pasal nak tukarkan nama mumia.

Kami sediakan buku-buku menarik jika korang nak beli selain KITAB TAMADUN YAHUDI dan DUNIA TANPA TEMBOK COVER BARU. Korang boleh beli di sini untuk dapatkan diskaun-diskaun buku yang menarik: https://bit.ly/bukupatriots


Belajar Cara Negara Luar Menjaga Harimau Mereka

Sejarah
pemburuan harimau di India bermula pada awal kurun ke-16 dengan wujudnya
‘safari hunting’ untuk golongan elit. Perkara
ini lahir daripada Maharaja Mughal: Jalaludin Muhammad Akbar yang
‘gilakan’ sukan memburu harimau.

Baginda
mentradisikan ‘royal hunting’ atau shikar yang diteruskan hingga kejatuhan
Empayar Mughal pada 1857. Disertakan disini lukisan yang menunjukkan bangsawan
Turki, Afghan, Mongul dan Rajput memburu harimau di atas belakang gajah dan
kuda.

Aktiviti
ini dianggap sebagai eksotik dan ‘heroic’ dengan bangkai harimau dijadikan
sebagai trofi. Sukan memburu ini diteruskan ketika era British Raj. British
bersama-sama dengan pemerintah ‘berdaulat’ di India dan mereka membunuh harimau
sewenang-sewenangnya.

Maharaja,
tuan tanah, para jeneral keluar memburu dengan jumlah yang sangat besar –
sehingga 40 ekor gajah pernah dibawa bersama. Hamba mereka akan terlebih dahulu
menyumpit harimau dengan dadah atau mencederakan haiwan malang tersebut supaya
Tuan-Tuan mereka dapat memburu dalam keadaan kurang bahaya. (Szczepanski,
 2019)

Para
pemburu menghalalkan aktiviti mereka dengan menyebarkan propaganda harimau
sebagai haiwan ganas yang sentiasa dahagakan darah manusia.

Setelah
menaiki takhta pada 1911, King George V bersama rombongannya tiba di utara
Nepal. Mereka membunuh 39 ekor dalam masa 10 hari. Menurut rekod, Colonel
Geoffey Nightingale telah menembak 300 ekor harimau. Sekitar tahun 1920, Umed
Singh II – Maharaja Kotah telah mengubahsuai sebuah Rolls Royce Phantom untuk
kegunaan menembak hariamau di Pergunungan Rajastani. Kereta ini dilengkapi
dengan ‘machine-gun’ dan meriam Lantaka. (Sharon, 2014)

Raja-Raja
Rewa di bahagian tengah India dilaporkan membunuh sejumlah 109 ekor harimau
selepas istiadat pertabalan mereka. Membunuh harimau merupakan ritual ‘cukup
umur’ bagi putera muda. Menurut seorang ahli sejarah India – Mahesh Rangarajan,
“80,000 harimau dibunuh dalam tempoh 50 tahun, antara 1875-1925…..”

Penglibatan
orang awam dalam pemburuan harimau meningkat pada 1947 dengan munculnya beratus
‘travel agency’ yang memasukkan pemburuan harimau dalam pakej mereka. Ada juga
menawarkan pakej ‘sure kill’ dengan jaminan wang dikembalikan jika anda tidak
dapat membunuh seekor harimau.

Supaya
tidak tewas dengan golongan marhaen, Maharaja di India dirasuk kegilaan baru
dengan cuba mencipta rekod sebagai yang terhebat dalam pemburuan. Maharaja
Surguja dalam suratnya kepada seorang Biologis – George Schaller, memberitahu
menjelang 1965, baginda telah berjaya membunuh sebanyak 1150 ekor harimau.

Disebabkan
harimau terbesar memberikan pemburu ‘bragging right’, saiz harimau yang paling
besar dan terkuat telah lenyap dari kolam gen (gene pool).

HARAPAN UNTUK HARIMAU

Kailash
Sankhala adalah individu pertama yang menyuarakan perlunya usaha pemuliharaan
seawal tahun 1956. Pada era pemburuan harimau adalah tradisi setempat, beliau
tanpa jemu mendidik dan mengetuai usaha ini. Sankhala menjalankan kajian menyeluruh
dibawah Jawaharlal Nehru Fellowship untuk mendapat gambaran populasi harimau
yang masih tinggal.

Dapatan
kajian ini amat membimbangkan – daripada 100,000 ekor harimau di India, kini
hanya  tinggal 1800 ekor. Tanpa membuang
masa, Sankhala mengutus surat kepada Perdana Menteri India, Indira Gandhi
memohon bantuan. (Bindra, 2015)

Semasa
Indira Ghandi mula memegang kuasa pada 1966, hidupan liar berada dalam krisis. Selepas
merdeka, banyak hutan ditebang bagi membina empangan, lombong, infrastruktur
industri dan kawasan hartanah untuk memenuhi wawasan India Baru.

1969,ketika
India menjadi tuan rumah untuk persidangan International Conservation Union
(ICUN), krisis harimau dibangkitkan untuk pertama kalinya. Tanpa membuang masa,
beliau terus mengharamkan pemburuan harimau – walaupun mendapat penentangan
dari pengusaha ‘shikar safari’. Mereka mendakwa India akan kerugian dari segi
tukaran wang asing apabila industri pelancongan jatuh.

Indira
Gandhi dengan tegas menjawab “India memang memerlukan keuntungan dalam
tukaran wang asing – namun tidak pada harga kehidupan dan keamanan harimau yang
hidup di benua ini.”

Pada
1972, Akta Perlindungan Hidupan Liar diluluskan di parlimen. Selain daripada
pengharaman aktiviti memburu, penubuhan Taman Negara dan peraturan berkaitan
hidupan liar turut dikuatkuasakan.

Usaha
ini diperkukuhkan lagi dengan pelancaran Project Tiger pada 1 April 1973 di
Taman Negara Jim Corbett, Uttrakhand. Objektif utama Project Tiger adalah
menyelamatkan Royal Bengal Tiger daripada pupus.

Punca
utama menurunnya populasi harimau adalah manusia. Dengan itu, kawasan harimau
dijadikan kawasan ‘bebas manusia’ bagi memastikan harimau hidup dengan aman. Sehingga
kini, terdapat sekitar 50 buah Taman Negara telah diwujudkan. Usaha ini bukan
sesuatu yang mudah namun bilangan harimau telah meningkat kepada 4000 ekor
dalam lapan tahun terakhir.

India
telah berjaya mencipta keajaiban dengan menukar ladang pemburuan kepada hutan
simpan dan Taman Negara bagi memulihara alam.

Dikala
negara diseluruh dunia masih memikirkan cara untuk menyelamatkan harimau, usah
di India telah menunjukkan hasil. Adalah wajar negara kita Malaysia, belajar
dan menuntut ilmu secara terus dengan kerajaan India dalam usaha kita untuk
menyelamatkan Harimau Malaya supaya tidak lagi diancam kepupusan.

RUJUKAN:

1. Bindra, P. (19 November, 2015). Indira
Gandhi’s lesser known legacy: How Iron Lady saved India’s wildlife.
Retrieved 12 July, 2019, from Dailyo.in: https://www.dailyo.in/politics/indira-gandhi-birth-anniversary-wildlife-protection-conservation-bengal-tiger-india/story/1/7466.html

2. Sharon.
(11 March, 2014). A Concise History of Tiger Hunting in India. Retrieved
13 July, 2019, from National Geograpjic: https://blog.nationalgeographic.org/2014/03/10/a-concise-history-of-tiger-hunting-in-india/

3.
Szczepanski, K. (11 January, 2019). The British Raj in India. Retrieved
12 July, 2019, from Thought.Co:
https://www.thoughtco.com/the-british-raj-in-india-195275